La Generalitat de Catalunya, el 10 de maig de 1938, creà mitjançant decret del Departament de Treball, la Placa i Medalla President Macià com a reconeixement dels mèrits laborals.
Posteriorment, el 27 de gener de 1982 es va publicar el Decret 496/1981, de 18 de desembre, de creació de la Medalla i la Placa Macià, pel qual es rehabilitaven les distincions de 1938, i que tenia com a finalitat premiar els qui, al llarg d'una vida o una dilatada etapa de treball, havien contribuït amb el seu esforç i l'exemple a mantenir i impulsar d'una manera rellevant l'activitat econòmica del país.
Atès el temps transcorregut des de la primera regulació d'aquests guardons, es considera necessari dur a terme una nova regulació des d'una perspectiva més actual i en concordança amb les noves necessitats de la societat actual.
Amb aquestes distincions, el Govern de la Generalitat de Catalunya, mitjançant el Departament de Treball, vol reconèixer el compromís social d'aquelles persones, físiques o jurídiques, que han destacat per les seves qualitats o mèrits personals i que han contribuït amb el seu esforç i dedicació especial, a la realització i a la consecució de les noves realitats socials.
L'Estatut d'autonomia de Catalunya estableix el marc a través del qual es vol desenvolupar una societat integradora, amb l'esforç com a valor i amb capacitat innovadora i emprenedora, uns valors que continuen impulsant-ne el progrés, tal i com es recull en el seu títol preliminar i títol I on els drets, deures i principis rectors defineixen un model de país socialment i políticament avançat.
En concret, als articles 40 a 45 s'estableixen com a principis rectors que han d'orientar les polítiques públiques, entre altres, la garantia de la conciliació de la vida laboral i familiar, de l'accés dels joves al món laboral, de la integració laboral de les persones amb discapacitats, de la igualtat d'oportunitats entre homes i dones en l'accés al treball, formació i promoció professional i la no-discriminació per raó de gènere.
També la garantia dels drets laborals i sindicals dels treballadors/es, les polítiques d'ocupació i foment de l'estabilitat laboral, la formació de les persones treballadores, la prevenció de riscos laborals i la seguretat i salut en el treball; igualment, l'afavoriment de l'esperit emprenedor i la responsabilitat social de l'empresa.
D'acord amb aquestes previsions, aquest Decret té per objecte establir i regular les distincions que s'atorguen per tal de fomentar i reconèixer aquestes actuacions.
Per tot això, a proposta de la consellera del Departament de Treball i d'acord amb el Govern de la Generalitat de Catalunya,
Aquest Decret té per objecte la regulació de les distincions encaminades a reconèixer especials mereixements, qualitats, circumstàncies singulars o serveis prestats de persones físiques o jurídiques, en l'àmbit del treball.
Es poden atorgar les següents distincions al mèrit al treball:
a) Medalla al treball President Macià.
b) Placa al treball President Macià.
3.1 La distinció de la Medalla al treball President Macià s'atorga com a reconeixement a aquelles persones que hagin destacat per les seves qualitats o mèrits personals o pels serveis prestats en benefici dels interessos generals, dins del món del treball, i en especial a:
a) Persones que hagin demostrat un alt esperit de superació personal i/o professional, tot vencent les pròpies limitacions físiques, psíquiques o socials en l'entorn de treball i/o motivades per millorar la seva formació teòrica i pràctica.
b) Persones amb alt esperit emprenedor que hagin portat a terme les seves iniciatives i/o projectes d'empresa apostant per idees innovadores des del punt de vista laboral, originals i adaptades a les exigències d'una societat moderna, avançada i socialment responsable.
c) Persones que promoguin el diàleg i la concertació social per modernitzar les relacions laborals.
d) Persones que han mostrat una especial dedicació en la seva feina diària en benefici dels interessos de la societat.
e) Persones que gràcies al seu treball han aportat importants avenços que han contribuït a fer realitat una societat més desenvolupada i preparada per afrontar els nous reptes.
f) Persones que per la seva gran sensibilitat social han contribuït a fer realitat la integració laboral dels col·lectius més desfavorits socialment.
3.2 La distinció de la Placa al treball President Macià s'atorga com a reconeixement a les empreses o organitzacions, en les categories següents:
a) Seguretat i salut en el treball.
b) Igualtat d'oportunitats en el treball i conciliació de la vida personal, laboral i familiar.
d) Foment de la creació d'empreses i de l'ocupació de qualitat.
4.1 El procediment per a l'atorgament de les distincions s'iniciarà d'ofici, mitjançant convocatòria.
4.2 Les sol·licituds que es presentin han de contenir la documentació següent:
a) Dades d'identificació de l'entitat o persones proposants.
b) Dades d'identificació de la persona o entitat proposada.
c) Exposició dels mèrits que justifiquen la seva concessió.
4.3 Les sol·licituds s'adreçaran al/a la director/a dels Serveis Territorials del departament competent en matèria de treball que correspongui, segons la comarca on es trobi ubicat el domicili de la persona proposada mitjançant qualsevol de les formes que estableix l'article 38.4 de la Llei 30/1992, de 26 de novembre, de règim jurídic de les administracions públiques i del procediment administratiu comú.
4.4 El/La director/a dels Serveis Territorials corresponent, després de la consulta amb l'entitat o persones proposants farà el corresponent informe amb l'avaluació dels mèrits de la persona o entitat proposada.
Els informes esmentats es remetran al jurat un cop aquest ja s'hagi constituït.
4.5 La concessió d'ambdues distincions es farà mitjançant acord de Govern, a proposta del/de la conseller/a de Treball.
4.6 Una vegada s'hagi acordat la concessió, s'ha d'assenyalar la data i el lloc on es farà la imposició o lliurament solemne.
4.7 Les distincions no es poden concedir més d'una vegada a favor de la mateixa persona física o jurídica.
La Medalla i la Placa al treball President Macià seran realitzades en bronze.
La Medalla al treball President Macià tindrà una miniatura.
El departament competent en matèria de treball habilita i diligencia un llibre de registre de concessió d'aquestes distincions.
En el llibre de registre han de constar les dades d'identificació de la persona o entitat guardonada, el nom del proposant i la referència a l'acord de concessió.
Les dades registrades quedaran sotmeses a la normativa vigent en matèria de protecció de dades.
7.1 La Medalla i la Placa al treball President Macià tenen exclusivament caràcter honorífic i només poden utilitzar-les les persones, empreses i organitzacions a qui se'ls hagi atorgat, segons consta en el llibre de registre de concessió d'aquestes distincions.
7.2 Les persones guardonades amb la Medalla al treball President Macià poden utilitzar-la en tots els actes públics.
7.3 Les empreses o organitzacions guardonades amb la Placa al treball President Macià poden fer constar llur possessió en els seus distintius.
7.4 L'atorgament dels guardons regulats en aquest Decret no comporta el reconeixement de cap altre dret de tipus administratiu o econòmic.
8.1 El jurat per a la concessió de la Medalla i la Placa al treball President Macià té com a funció la valoració prèvia de les candidatures a la Medalla i a la Placa al treball President Macià per tal que el/la conseller/a de Treball presenti al Govern la proposta corresponent.
8.2 El jurat estarà format per set membres designats pel/per la conseller/a de Treball, dels quals tres són escollits entre alts càrrecs del departament competent en matèria de treball i quatre entre persones amb amplis coneixements dins de l'àmbit laboral.
El president és escollit entre els membres del jurat.
8.3 Les decisions del jurat s'adoptaran per majoria simple dels vots.
8.4 La presidència i la composició del jurat s'estableix per resolució de la persona titular del Departament de Treball, que a tal efecte es dictarà cada any.
La llista dels guardonats de cada any serà publicada al Diari Oficial de la Generalitat de Catalunya i comunicada als interessats.
Es podran revocar les distincions concedides quan la persona o entitat guardonada incorri en incompliment molt greu en les seves obligacions i responsabilitats en matèria laboral o per qualsevol altra causa que comporti la indignitat o el demèrit.
Aquesta decisió requereix la instrucció d'un procediment administratiu amb audiència de la persona o de l'entitat interessada per tal de decidir la possible revocació i supressió del nom de la persona o entitat guardonada del llibre de registre.
Es deroga el Decret 496/1981, de creació de la Medalla i Placa President Macià, i l'Ordre de 12 d'abril de 1991, per la qual s'estableixen els requisits legals per a la concessió de la Medalla i Placa President Macià, així com totes aquelles altres disposicions d'igual o inferior rang que s'oposin o contradiguin el que preveu aquest Decret.
Aquest Decret entra en vigor el mateix dia de la seva publicació al Diari Oficial de la Generalitat de Catalunya.
Es faculta el/la conseller/a de Treball per dictar les normes i actes necessaris per al desplegament, l'eficàcia i l'execució d'aquest Decret.
Barcelona, 22 de juliol de 2008